**Előterjesztés mirkotanúsítványos képzéseknek az ELTE-n való indításáról**

1. **Mi a mikrotanúsítványos képzés és mi a mikrotanúsítvány?**

A mikrotanúsítványos képzések az utóbbi néhány év egyik legjelentősebb oktatási újításai, amelyek rugalmasságuk, rövid ciklusú felépítésük és az újonnan jelentkező igényekre való gyors reagálásuk miatt hamar egyfajta alternatív vagy kiegészítő oktatási formává válhatnak. Maguk a mikrotanúsítványok az ilyen képzéseken megszerzett tanulási eredményeket igazolják. Hordozhatóságuk és validálhatóságuk miatt kapcsolódási utat nyithatnak további képzések, egyéni tanulási utak irányába, színesítve az egyén képzési profilját.

A mikrotanúsítványos képzések célja, hogy a képzés hallgatóit olyan speciális ismeretekkel, készségekkel és kompetenciákkal ruházzák fel, amelyek megfelelnek a társadalmi, személyes vagy munkaerőpiaci igényeknek, illetve azokra reagálnak.

A mikrotanústványok általánosan elfogadott jellemzőit a nemzetközi és uniós példák és dokumentumok alapján a következőkben lehet megragadni.

* **gyorsan és rugalmasan tudnak reagálni pillanatnyi igényekre, amelyekre adott esetben a munkaerőpiacnak, a társadalomnak, tudományos közösségeknek és egyéb körülhatárolható csoportnak, egyénnek szüksége van.**

A mikrotanúsítványok, előnye hogy nagyon gyorsan tudnak igazodni azokhoz az új igényekhez, amelyek új készségek, képességek vagy tudás elsajátítását várják el, adott esetben olyan kompetenciákét, amelyek még nem elérhetőek az oktatási kínálatban hosszabb ciklusú képzés részeként vagy amelyek esetében nincs szükség a hosszabb képzésbe ágyazottságra vagy az nem értelmes, mivel a tanulási eredmények leválaszthatóak, önállóan is kikínálhatóak, sőt adott esetben gyors elsajátításuk a kifejezett cél.

A mikrotanúsítványos képzések ezért egyrészről külső partnerek (az ún. stakeholderek), másrészről a felsőoktatás vagy a szakképzés szorosabb együttműködésében, egymás igényeit kielégítve tudnak jól megvalósulni.

* **egyéni szükségleteket elégítenek ki, egyéni karrierutakat nyitnak;**

A mikrotanúsítványos képzések az élethosszig tartó tanulás újtípusú formáját jelentik, mivel képesek újonnan jelentkező munkaerőpiaci, társadalmi vagy személyes fejlődési igények gyors kielégítésére. Meghatározó jelentőségük van ezért azon diplomások számára, akik mintegy fel kívánják frissíteni tudásukat olyan új ismeretekkel, amelyet tanulmányaik idején még nem volt lehetőségük elsajátítani, de szakmai munkájukhoz elengedhetetlen számukra az új ismeretek megszerzése.

A mikrotanúsítványos képzések vonzó alternatívát nyújthatnak a tanulásra azoknak, akik nem kívánnak vagy nem tudnak egy hosszabb ciklusú BA vagy MA képzésre beiratkozni, adott esetben ezek helyett inkább egy vagy több, kisebb képzésen kívánják megszerezni az őket érdeklő készségeket, képességeket vagy ezek mellé további célzott tudásokat/képességeket szeretnének megszerezni. Ezek a hallgatók nem feltétlenül jutnak diplomához, de mikrotanúsítványaikból fel tudnak építeni egy olyan kompetencia palettát, ami akár vonzóbb lehet a munkaadók számára, mint egy diploma.

Nem tipikus, de lehetséges továbbá mikrotanúsítványt adnia a felsőoktatási intézmény saját hallgatóinak önálló, piacképes tanulási eredmények igazolására, amelyek vagy nem részei a hagyományos curriculumnak és egyfajta addicionális ismeretként jelennek meg vagy a diploma megszerzését megelőzően már hasznát tudják venni az igazolásnak a munkaerő piacon.

* **teljeskörű kompetenciák, azaz a tudásszerzés mellett a képességek fejlődését és attitűdformálást is céloznak, azok megtörténtét igazolják;**

A mikrotanúsítványok nem tantárgyak elvégzését, hanem tanulási eredmények segítségével meghatározott kompetenciák megszerzését igazolják. Ilyen szempontból különböznek egy egyszerű kreditigazolástól. Ez jelentős különbség, hiszen a tanulási eredmény annak a paradigmaváltásnak a kulcsfogalma, amely a tananyag előtérbe állítása helyett a kimenet, azaz a tanulási célok elérése felől közelíti meg az eredményt, a tanulás és tanítás folyamatát, tartalmát. A tanulási eredményként megfogalmazott tudáshoz, képességekhez azonnak a működésére ható nézetrendszer, attitűd, önállóság, valamint konkrét tanulási vagy munka szituációkban mindezek mozgósításával járó autonómia és a felelősségvállalás minősége is hozzátartozik. A szemléletváltás meghatározó abból a szempontból is, hogy ezt a megközelítés jobban értik a külső partnerek, a kompetenciák felhasználói is: a munkáltatók legtöbbször meghatározott kompetenciák meglétét kívánják viszont látni.

A mikrotanúsítvány tehát nem a “részvételről” nyújt igazolást a tanúsító, hanem arról, hogy értékelés segítségével meg is bizonyosodott a kibocsátó arról, hogy a résztvevő elérte a célul tűzött tanulási eredményeket. Fontos kritérium továbbá, hogy ezeknek a tanulási eredményeknek az értékelése előre meghatározott szempontok mentén történik. Az igazolt tanulási eredmények szintezhetőek.

* **hordozhatóak;**

A mikrotanúsítvány birtokosa képes az általa választott rendszerben tárolni a mikrotanúsítványát és azt meg tudja osztani bárkivel, akivel szeretné, nemzeti és nemzetközi viszonylatban is. A megosztásban részt vevő valamennyi fél megismerheti a tanúsítvány tartalmát és képes lesz ellenőrizni annak hitelességét és lehetővé teszi gyakorlatilag végtelen számú hiteles másolat előűllítását. Ez teszi lehetővé az oktatási és képzési ágazatok közötti és azokon belüli, a munkaerőpiacon belüli, valamint az országok közötti hordozhatóságot. A hordozhatóság érdekében a mikrotanúsítványok esetében kívánatos a digitális formában való tárolás.

* **külső (akkreditált) és belső (intézményi) minőségbiztosítottak;**

A mikrotanúsítványok fontos jellemzője, hogy azok minőségbiztosítottak. Ez külső és belső minőségbiztosítást is jelent. A külső azt jelenti, hogy a mikrotanúsítványt olyan intézmény bocsátja ki, amely maga is rendelkezik minőségbiztosítással (akkreditált felsőoktatási intézmény, akkreditált képzőhely), míg a belső minőségbiztosítás azt jelenti, hogy maga a mikrotanúsítványos képzésre is kiterjed a belső intézményi minőségbiztosítás.

Ez utóbbi szempont a mikrotanúsítványok nemzetközi versenyképessége szempontjából is fontos, hiszen ahhoz, hogy egy ilyen tanúsítvány elismert és kelendő legyen nemzetközi szinten is, erős legitimációval és megfelelő reputációval kell, hogy rendelkezzen.

1. **A mikrotanúsítványok jelenlegi jogi környezete**

A mikrotanúsítványok európai szintű összehangolására 2022-ben egy uniós ajánlás született[[1]](#footnote-2), ami részletesen leírja a mikrotanúsítványok meghatározó jellemzőit, tartalmi elemeit. Az ajánlás – jellegénél fogva – nem kötelező erejű jogforrás, vagyis nem teremt kötelezettséget a tagállamok számára az átültetésre, de arra ösztökéli azokat, hogy amennyiben létrehoznak az adott kérdésben szabályozásokat, akkor az uniós szintű egységes megközelítés jegyében ehhez igazodjanak.

Magyarországon – más uniós országokhoz képest – viszonylag gyorsan született törvényi szabályozás a mikrotanúsítványokra nézve. Igaz, a szabályozás azóta több ízben módosult, változott és nem teljesen a nemzetközi, európai trendekkel azonos irányba. Ugyanakkor a magyar szabályozás nem is zárja ki, hogy annak keretein belül a felsőoktatási intézmények maguk a mikrotanúsítványok kibocsátásnak feltételeit az uniós ajánláshoz vagy nemzetközi példákhoz igazítsák. Ez azért is fontos, hogy e mikrotanústványok külföldön is versenyképesek és külföldi munkaadók számára is értékesek legyenek.

Az első ilyen különbség magában a definícióban található meg. Az Nftv értelmében:

*mikrotanúsítvány: tárgyleírást és kreditértéket is tartalmazó olyan igazolás, amely a felsőoktatási intézmény valamely kurzusának, moduljának, részismereti vagy mikroképzésének elvégzése révén megszerzett tanulási eredményt igazoló közokirat;*

A definíciót érdemes összevetni az uniós ajánlás lényegesen hosszabb, magyarázó jellegű meghatározásával, amely szerint

*„mikrotanúsítvány”: kis tanulási egységek elvégzését követően a tanuló által megszerzett tanulási eredményeket igazoló dokumentum. E tanulási eredmények értékelése átlátható és világosan meghatározott kritériumok mentén fog történni. A mikrotanúsítványok megszerzéséhez vezető tanulási eredmények célja, hogy a tanulókat olyan speciális ismeretekkel, készségekkel és kompetenciákkal ruházzák fel, amelyek megfelelnek a társadalmi, a személyes, a kulturális vagy a munkaerőpiaci igényeknek. A mikrotanúsítványok a tanuló tulajdonát képezik, megoszthatók és hordozhatók. Lehetnek önállóak vagy nagyobb tanúsítványokká vonhatók össze. A mikrotanúsítványokat az adott ágazatban vagy tevékenységi területen elfogadott szabványokon alapuló minőségbiztosítás támasztja alá.*

Annak érdekében, hogy az ELTE által kibocsátott mikrotanúsítványok nemzetközileg versenyképesek legyenek ajánlott a szűkszavúbb magyar definíciót is az uniós megközelítés fényében értelmezni, elsősorban úgy, hogy e mikrotanústványok is teljesítsék a hordozhatóság, megoszthatóság követelményét, értékelésük átlátható és világosan meghatározott kritériumok mentén történjen és valóban adott társadalmi, munkaerőpiaci vagy személyes igényeket elégítsenek ki.

Az ilyen, fenti szempontokat is kielégítő mikrotanúsítványos képzéseknek tehát az ELTE-n belül egyfajta minőségbiztosításon kell átesniük, amelynek során egyértelművé válik, hogy melyek azok a munkaerőpiaci, társadalmi vagy egyéb igények, amelyeknek a képzés eleget kíván tenni, melyek a tanulási eredmények, amelyeket igazol, ezek hogyan szolgálják az adott igényeket és milyen módon történik e tanulási eredmények értékelése.

Mindez azért fontos, mert az Nftv további rendelkezéseiből az következik, hogy a magyar szabályozás az uniós ajánlásnak megfelelő definíción túl más esetekben is kötelezővé, illetve lehetővé teszi mikrotanúsítvány kibocsátását.

A 42.§ (1a) bekezdése értelmében mikrotanúsítványt kell kibocsátania a felsőoktatási intézménynek a vendéghallgatói jogviszonyban a vendéghallgató által elért tanulmányi teljesítményről. Ezen felül a törvény 49.§ (10) bekezdése szerint felsőoktatási intézmény a hallgató által elért tanulási eredményről, a hallgató kérésére, mikrotanúsítványt állít ki.

Ez a két, Nftv szerinti esetkör inkább közelebb áll a kreditigazolás fogalmához, mint az uniós vagy nemzetközi értelemben vett mikrotanústványhoz. Természetesen a mikrotanúsítványt a felsőoktatási intézménynek ilyen esetben is ki kell bocsátania a NEPTUN szerinti nyomtatványon, de az ilyen kurzusok nem feltétlenül reagálnak konkrét munkaerőpiaci vagy társadalmi igényekre, esetükben tehát nem szükséges a mikrotanúsítványos bejelentési eljárás.. Természetesen ez esetekben is a tanulási eredményeket kell igazolni, tehát e tekintetben az igazolás elválik a kreditigazolástól.

Nem kizárt természetesen, hogy egyetlen kurzus is képes legyen valós munkaerőpiaci vagy társadalmi igények kielégítésére, ez esetben viszont ezt is át kell futtatni a belső minőségellenőrzési (bejelentési) rendszeren ahhoz, hogy a nemzetközileg valid mikrotanúsítvány kiállítható legyen.

Az uniós ajánlásban foglalt és tételezett mikrotanúsítványhoz leginkább az Nftv 42.§ (2) szakaszában körülírt részismereti képzés hasonlít. Ennek értelmében „A felsőoktatási intézmény a vele hallgatói jogviszonyban nem álló személyeket – részismereti képzés céljából – hallgatói jogviszony keretében, az intézmény bármely kurzusára, moduljára – külön felvételi eljárás nélkül – önköltséges képzésre felveheti. Az intézmény a tanulmányi teljesítményről a tanulmányi rendszeréből a tárgyleírást (tematika) is tartalmazó mikrotanúsítványt köteles kiállítani. Az elvégzett kurzus, modul teljesítése felsőfokú tanulmányokba a kreditátvitel szabályai szerint beszámítható”.

A mikrotanústvány definíciójában 2024 januárja óta szereplő mikrokurzus pedig azt erősíti, hogy az ilyen kurzus feltehetően nem csak már létező, egy adott program részeként futó kurzus lehet, hanem kifejezetten mikrotanúsítványos képzésnek létrehozott képzés is.

1. **Miért fontos, hogy a mikrotanúsítványos képzés az ELTE-n minőségellenőrzésen menjen keresztül?**

Mint fentebb bemutattuk, az uniós értelemben vett mikrotanúsítványos képzés feltétele, hogy belső, intézményi minőségbiztosításon is menjen keresztül azon túl, hogy a kibocsátó intézmény eleve minőségbiztosított.

Fontos, hogy az ELTE által kínált mikrotanúsítványos képzések esetében biztosított legyen, hogy azok megfelelnek az uniós ajánlásnak, valamint az európai minőségbiztosítási szervezetek ajánlásainak[[2]](#footnote-3). Ezen felül a bejelentő űrlap, annak szempontjainak kialakításánál figyelembe vettük a CHARM-EU keretében szerzett tapasztalatokat, valamint a CHARM partnerek (elsősorban a Dublini Trinity College, illetve az Utrechti Egyetem) már rendelkezésre álló megoldásait.

Ennek értelmében jelen előterjesztés arra tesz javaslatot, hogy a mikrotanúsítványos képzést a képzést indítani kívánó kar egy erre rendszeresített űrlapon jelentse be az Oktatási és Képzési Tanács számára, amely ezen képzések létesítéséről és indításáról dönt. Az OKT által támogatott mikrotanúsítványos képzésekről az Oktatási Igazgatóság vezet nyilvántartást. Ilyen nyilvántartási kötelezettsége a felsőoktatási intézménynek egyébként az 51.§ (7) bekezdése alapján nem csak a mikrotanúsítványos képzést lezáró, hanem valamennyi mikrotanústvány esetében fennáll.

A bejelentő űrlap a szükséges technikai nyilvántartási adatokon felül elsősorban azt kéri a képzést indítani kívánó kartól, hogy adja meg a mikrotanúsítványos képzés típusát, vagyis azt, hogy az önálló, létező képzési programoktól független vagy létező képzési program része; milyen formában kívánja az érintett kar a képzést nyújtani; milyen konkrét munkaerőpiaci, társadalmi vagy személyes igényeket kíván eleget tenni és ezen belül milyen szűkebb értelemben vett célja van; kik számára lehet a képzés fontos és miért; milyen, az igazolásban is megjelenő tantárgyi tematikával bír; milyen tanulási eredmények igazolására lesz alkalmas és ezeket hogyan és milyen módszerekkel kívánja mérni.

1. **Az igazolás jellemzői**

Az Nftv. értelmében a mikrotanúsítvány közokirat, amelynek kötelezően tartalmaznia kell a tárgyleírásokat és a kreditértéket. Ezen felül a mikrotanúsítvány kötelező tartalmi elemeit miniszteri rendelet fogja meghatározni (feltehetően az uniós ajánlás elemeit követve), amelynek a kibocsátására még nem került sor. E tartalmi elemeket fogja megjeleníteni a NEPTUN sablonja is, egyelőre nem ismert, hogy más vagy azonos formában a mikrotanúsítványos képzésekre és egyéb tárgyakra kiállított igazolások esetében másképpen vagy azonosan. A kettő megkülönböztethetősége és a hordozhatóság biztosítása érdekében ugyanakkor az ELTE a belső minőségellenőrzésen átesett képzésekhez digitális ELTE jelvényt is fog társítani (angol és magyar nyelven), amely az ELTE logóján felül tartalmazni fogja a kibocsátó kar elnevezését és az érintett képzés nevét.

ELTE mikrotanústvány jelvény – design terv

A képen szöveg, embléma, Védjegy, Betűtípus látható

Automatikusan generált leírásA képen szöveg, Betűtípus, embléma, Védjegy látható

Automatikusan generált leírásA képen szöveg, rajzfilm, anime, Grafika látható

Automatikusan generált leírás

A digitális jelvény pusztán reprezentálja a mikrotanúsítványt, a mögöttes tartalom nemzetközi szabványok szerinti, transzparens és publikus metaadatbázisban van rögzítve. Perspektívikusan tehát fontos fejlesztési feladatként jelentkezik a mikrotanúsítványokkal kapcsolatban ezek elektronikus tárolása, nyilvántartása hozzáférhetőségének biztosítása, úgy hogy a tanúsítványok elektronikusan a hallgató e-pénztárcájában vagy e-táskájában is tárolhatók legyenek. Ehhez a képzőintézménynek hozzáférést kell biztosítania egy megfelelő, szabványos, digitális platformhoz.., ami jelentős fejlesztést és beruházást igényel ELTE oldalon és vélhetően csak középtávon valósítható meg teljességgel. A DOKK projekt keretében ilyen fejlesztések már megkezdődtek.

1. **Mikor érdemes és miért hasznos mikrotanúsítványos képzést indítani?**

A mikrotanúsítványos képzésekre érdemes úgy tekinteni, mint a felsőoktatás egy olyan új szegmensére, amely a felnőttképzés egy új formája előtt nyit kaput. Elsősorban olyan képzések előtt, amelyeket adott esetben piaci szereplők kérésére vagy az általuk azonosított igények mentén, velük együttműködésben is meg lehet valósítani. E képzéseknek nem feltétlenül kell az akadémiai évhez igazodniuk, a képzés jellegétől függően online formában is szervezhetők tarthatók, lehetőséget kínálnak újfajta, modern képzési módszerek használatára.

Az idegennyelvű, online mikrotanúsítványos képzések vonzerőt jelenthetnek külföldi hallgatók számára is, emelve az ELTE külföldi ismertségét, reputációját.

A mikrotanúsítványos képzések természetesen bevételt is jelentenek a karoknak. Mivel az ilyen képzés minden esetben önköltséges, a karoknak körültekintően kell tudniuk kikalkulálniuk azt, hogy honnantól kezdve éri meg számukra és milyen formában mikrotanúsítványos képzések kínálása.

1. **Népszerűsítés**

A mikrotanúsítványos képzések egyedüli népszerűsítési formája az egyetem, az érintett kar honlapja. Érdemes az egyetem valamennyi kara által kínált ilyen képzéseket egységesen az ELTE honlapon, de külön a karok honlapján is megjeleníteni, felhasználva azokat, a bejelentő űrlapon feltüntetett információkat, amelyek érdekesek lehetnek a képzés iránt érdeklődők számára. Javasolt, hogy a képzés által kielégíteni kívánt munkaerőpiaci vagy társadalmi igények, a képzés által megcélzott tanulási eredmények, a tematika, az értékelés módja is megjelenjen a technikai jellegű tudnivalók mellett.

A jelentkezés módját, az esetleges szükséges előfeltételek ellenőrzésének módját a karok szabadon határozzák meg. Azon jelentkezőkkel, akik nem állnak az egyetemmel hallgatói jogviszonyban, a képzést kínáló kar hallgatói jogviszonyt létesít.

Külföldi egyetemek mikrotanústványos képzéseinek kínálatáról az alábbi linkeken lehet tájékozódni.

Dublini Trinity College: <https://www.tcd.ie/courses/microcredentials/a-z-of-microcredentials/>

Utrechti Egyetem: <https://professionals.uu.nl/en/p/micro-credentials>

Birminghami Egyetem: <https://www.birmingham.ac.uk/study/short-courses/microcredential-courses>

Melbourne-i Egyetem: <https://study.unimelb.edu.au/study-with-us/professional-development/micro-credentials-and-short-courses>

1. A TANÁCSAJÁNLÁSA (16 June 2022) az egész életen át tartó tanulást és a foglalkoztathatóságot célzó mikrotanúsítványokra vonatkozó európai megközelítésről (2022/C 243/02), <https://eur-lex.europa.eu/legal-content/HU/TXT/HTML/?uri=CELEX:32022H0627(02)> [↑](#footnote-ref-2)
2. European Association for Quality Assurance in Higher Education, QUALITY ASSURANCE OF MICRO-CREDENTIALS: Expectations within the Context of the Standards and Guidelines for Quality Assurance in the European Higher Education Area, <https://www.enqa.eu/publications/QA-of-micro-credentials/>, illetve IMINQA Working Group on Quality Assurance of Micro-credentials, Quality assurance of micro-credentials Reflective questions for internal and external quality assurance, 2023 December. [↑](#footnote-ref-3)